b"\n_START_ARTICLE_\nR\xc4\xabgas Autobusu Fabrika\n_START_PARAGRAPH_\nR\xc4\xabgas Autobusu Fabrika (Rigas Autobusfabrik; russisk: \xd0\xa0\xd0\xb8\xd0\xb6\xd1\x81\xd0\xba\xd0\xb0\xd1\x8f \xd0\xb0\xd0\xb2\xd1\x82\xd0\xbe\xd0\xb1\xd1\x83\xd1\x81\xd0\xbd\xd0\xb0\xd1\x8f \xd1\x84\xd0\xb0\xd0\xb1\xd1\x80\xd0\xb8\xd0\xba\xd0\xb0), forkortet RAF, er en tidligere bilproducent i Riga (1954\xe2\x80\x9375) og Jelgava (1975\xe2\x80\x9398) i Letland. RAF fremstillede minibusser under navnet RAF Latvija._NEWLINE_RAF etableredes i 1954 og skulle st\xc3\xa5 for Sovjetunionens samlede produktion af minibusser. Den f\xc3\xb8rste model var RAF-10 som pr\xc3\xa6senteredes i 1957, og som lignede Volkswagens klassiske transporter meget, som pr\xc3\xa6senteredes i 1951. Modellen, der kaldtes for Festivals, var udviklet af Laimonis Klege, som deltog i hele udviklingen. I 1959 kom en ny model, som egentlig ogs\xc3\xa5 var en Festivals, men med en kraftigere motor \xe2\x80\x93 RAF-977 Latvija. I 1960 deltog RAF ved bilsalonen i Gen\xc3\xa8ve. I 1962 og 1966 fulgte videreudviklinger af modellen og prototyper p\xc3\xa5 nye modeller udvikledes. I 1966 begyndte produktion i Armeniens hovedstad Jerevan, hvor lettiske RAF-ansatte deltog i opbyggelsen._NEWLINE_RAF's minibusser blev hovedsageligt benyttet af statslige sovjetiske virksomheder \xe2\x80\x93 flyvepladser, ambulancek\xc3\xb8rsel o.lign. De fandtes over hele Sovjetunionen, og eksporteredes til blandt andet \xc3\x98stblokken og til Comecon-medlemmet Cuba. Efter Sovjetunionens opl\xc3\xb8sning havde RAF sv\xc3\xa6rt ved at afs\xc3\xa6tte sine produkter p\xc3\xa5 de tidligere markeder, og fik ogs\xc3\xa5 sv\xc3\xa6rere ved at skaffe finansiering. Virksomheden gik konkurs i 1998 efter at have haft nogle sv\xc3\xa6re \xc3\xa5r."